Qirg'iziston va AQSh "Manas" kelajagi haqida gaplashdi 
Atambayev ma'muriyati AQSh ijara olgan baza 2014-yildan keyin tijoriy tranzit markaziga aylantirilishini talab qilmoqda. 
Qirg'iziston prezidenti Almazbek Atambayev "Manas" 2014-yilda AQSh uchun ijara muddati bitgach, bitim yangilanmaydi deb ogohlantirmoqda. Panetta bugun Bishkekda Atambayev bilan uchrashmagan, lekin Mudofaa vaziri Talaybek Omuraliyev va Mudofaa kengashi kotibi Busurmonqul Tabaldiyev bilan muloqot qilgan. Unda baza masalasi muhokama qilingani ma’lum. Biror yangi bitim yoki kelishuv haqida gap yo’q. Qo'shma Shtatlar "Manas" uchun Qirg'izistonga yiliga 60 million dollar to'laydi. Amaldagi shartnoma muddati 2014-yilning iyulida bitadi. Amerika ungacha Afg'onistondan o'z qo'shinlarini olib chiqish niyatida ekan, "Manas" ijarasini uzaytirishga hojat qolmasligi mumkin. Biroq Tabaldiyevning aytishicha, Qirg'iziston baza AQSh ixtiyorida qolishidan manfaatdor. Lekin u 2014-yildan keyin harbiy maqsadda ishlatilmasligi kerak. Tabaldiyev Panetta bilan uchrashuvda "Manas" tijoriy tranzit bazasiga aylantirilsa, Qirg'iziston qarshi emas, deb aytgan. Panetta qanday javob bergani noma'lum, chunki bu paytda jurnalistlar majlis zalidan chiqarib yuborilgan. Matbuot xodimlari oldida gapirganida, Pentagon rahbari Qirg'izistonga hamkorlik uchun minnatdorchilik bildirgan. "Manas" Rossiya, O'zbekiston, Qozog'iston, Tojikiston va yana bir necha mamlakat orqali o'tuvchi bir qismidir. Bu yo'nalish orqali xalqaro koalitsiyaga noharbiy yuk tashiladi, jumladan oziq-ovqat hamda Afg'onistonni tiklash uchun ishlatilayotgan qurilish materiallari.